Papersnake/gushiwen huggingface dataset:
梦横塘
刘一止（宋代）

浪痕经雨，鬓影吹寒，晓来无限萧瑟。野色分桥，翦不断、溪山风物。船系朱藤，路迷烟寺，远鸥浮没。听疏钟断鼓，似近还遥，惊心事、伤羁客。

新醅旋压鹅黄，拚清愁在眼，酒病萦骨。绣阁娇慵，争解说、短封传忆。念谁伴、涂妆绾结。嚼蕊吹花弄秋色。恨对南云，此时凄断，有何人知得。
重和改元冬至
吕颐浩（唐代）

至后光阴争一线，竹轩小阁兽炉新。捲帘剩放冬曦入，暖律浑如洞府春。
己酉生日敬次靖节先生掇挽歌辞三首
叶茵（宋代）

自古皆有死，载歌酹清觞。
嗟予早失怙，艰阻亦备尝。
母兮岁六十，终古青松傍。
陟冈恸伯氏，忘簪悲孟光。
后波逐前波，同归溟漠乡。
飘风相飞旐，举铎声央央。
商妇吟
林景熙（宋代）

良人沧海上，孤帆渺何之。
十年音信隔，安否不得知。
长忆相送处，缺月随我归。
月缺有圆夜，人去无回期。
回期倘终有，白首宁怨迟。
寒蛩苦相吊，青灯鉴孤帏。
妾身不出帏，妾梦万里驰。
灞陵衰柳
王恭（明代）

昨夜微霜落灞桥，数行官柳正萧萧。听莺坐处空残叶，系马门前有旧条。

色借青娥双晚黛，声随急吹度寒蜩。秦山送别那堪折，应把离情寄玉箫。
望横山塔
杨万里（宋代）

水面生风分外严，竹根剩雪更新添。
六年不见横山塔，茅屋东边忽半尖。
入陈家坊
张天赋（明代）

东乡浏阳胜，最胜陈家坊。乔木风霜古，灵源世泽长。

一洲仙献掌，百堵锦成行。牧笛兼渔笛，山光接水光。

衣冠誇出色，桂籍世联芳。
得宝子
周紫芝（宋代）

蓬莱宫中春草绿，君王无事欢不足。宜春北院小蛾眉，日日霓裳按新曲。

侍女倾心复尽计，歌舞君前不如意。今年新得太真妃，从此龙颜不胜喜。

望春楼下纥那歌，枉说扬州古铜器。梨园乐府两部齐，尽歌乐府新歌词。

君门谁道九重远，岁久欢声闻远夷。渔阳万骑仓黄入，帐中妃子吞声泣。

当时掌上不忍看，玉骨埋时烟雨湿。属车尘远空邮亭，邮亭牧竖嗟娉婷。

凌波袜在香未绝，万人争看俱伤情。一朝持入咸阳市，空得千金贾客惊。
扇子诗
李石（宋代）

晴日浅深著柳，暖风高下吹花。
醉里蝴蝶作梦，醒后狂蜂报衙。
霜夜
陆游（宋代）

黄甘磊落围三寸，赤蟹轮囷可一斤。
更唤东阳麴道士，与君霜夜策奇勋。
题梅山云悦楼
钟訧（宋代）

我匪悦云云悦我，云兮与我一无心。
知君只爱云中隐，不肯出山无处寻。
送沈记室夜别
范云（南北朝）

桂水澄夜氛，楚山清晓云。
秋风两乡怨，秋月千里分。
寒枝宁共采，霜猿行独闻。
扪萝正意我，折桂方思君。
横阳草堂次谢叠山韵
张以宁（明代）

迤𨓦中州二水回，参差杰阁五云开。银钩透壁诗人去，铁笛裂岩仙客来。

竹度蝉风凉白帢，松翻鹤露泻清杯。何时夜半梅花月，溪上吟篷带雪推。
朔风诗 其五
曹植（两汉）

弦歌荡思，谁与销忧。临川慕思，何为汎舟。岂无和乐，游非我邻。

谁忘汎舟，愧无榜人。
人日出游湖上十首
杨万里（宋代）

放闸冷泉亭，抽动一天碧。
平地跳雪山，晴空下霹雳。
送沈信臣赴试南宫五首
韩元吉（宋代）

吾谋不用可无人，小技文章亦有神。
一第区区儿戏耳，请君折取桂为薪。
种蔬二首
黎廷瑞（宋代）

可怜黄觳{觳殳换束}，役役秋畦耕。
既以谋我饭，又复谋我羹。
早暮一束刍，所报良亦轻。
饱食辄自媿，悠悠念吾生。
偈颂七十六首
释师范（宋代）

这个老冻侬，猛利如虎狼。
威凛万壑风，眼摇百步光。
我昔编其须，脱命於毫芒。
至今数十载，毒恨不可忘。
此世后世永永不愿见，临风誓此一炉香。
米元章赏心诗帖赞
岳珂（宋代）

金陵之赏心，天下之奇观，
真足以当南宫之诗翰。予之持节登览大一旦，
而得此诗八年之泮奂。吁嗟公兮，
岂料百年而售此诗于三万兮。
马家春慢·珠箔风轻
佚名（宋代）

珠箔风轻，绣帘浪卷，乍入人间蓬岛。斗玉阑干，渐庭馆帘栊春晓。天许奇葩贵品，异繁杏、夭桃轻巧。命化工、倾国风流，□与一枝纤妙。樽前五陵年少。纵丹青异格，难别颜貌。悲露凝烟，困红娇额，微鼙低笑。须信浓香易歇，更莫惜、醉攀吟绕。待舞蝶游蜂，细把芳心都告。
恋情深·滴滴铜壶寒漏咽
毛文锡（五代）

滴滴铜壶寒漏咽，醉红楼月。宴余香殿会鸳衾，荡春心。
真珠帘余晓光侵，莺语隔琼林。宝帐欲开慵起，恋情深。
玉殿春浓花烂漫，簇神仙伴。罗裙窣地缕黄金，奏清音。
酒阑歌罢两沉沉，一笑动君心。永愿作鸳鸯伴，恋情深。
题张惟中翠微图赠严侯
张仲深（元代）

将军间生东鲁质，半生雅有爱山癖。自从一登泰山上，下视群峰如虮虱。

迩来筑室镜水湄，万壑千岩走空碧。跻扳不假山行樏，兴来每着登临屐。

一自佩符东海上，屡有此癖横胸臆。四明张君好事者，为写新图慰畴昔。

寸毫自解藏万机，跬步应须论千尺。将军猎归卧窗几，数览斯图兴太息。

翻思往事如梦中，不觉心神愈滋疾。未容北窗卧渊明，政拟东山起安石。

他时谭笑安黎元，好住翠微恣盘逸。方今事业当激昂，愿策崇勋纪新迹。
惜黄花·天元将尽
刘处玄（宋代）

天元将尽。去年挂尽。这世梦冤亲，何时是尽。三寸不来休，却变亲髅尽。到如斯，俗念心尽。道灵真无尽。忘机业尽。觉万慧千通，顿然明尽。外貌似憨痴，吟笑风灯尽。乐无极，任他物尽。
病中有感四首
岳珂（宋代）

欹枕目双炯，触屏肠九回。
玉虫迷眩雾，银鹿伴饥雷。
清梦虽惊隔，丹心未猝灰。
青萍聊把玩，尘匣为谁开。
甘州（寿贾师宪）
陆叡（宋代）

满清平世界庆秋成，看看斗三钱。论从来活国，论功第一，无过钱年。办得间民一饱，馀事笑谈间。若问平戎策，微妙难传。

玉帝要留公住，把西湖一曲，分入林园。有茶炉丹灶，更有钓鱼船。觉秋风、未曾吹著，但砌兰，长倚北堂萱。千千岁，上天将相，平地神仙。
鸡鸣
张载（魏晋）

鸡鸣嘐嘐兮台怀忧，兄弟表里兮台心求。
黄金门，白玉堂，
置酒恺乐，荣华有光。
桃伤李僵，尔如或忘。
艮岳百咏 清斯亭
李质（唐代）

天波万斛泻镕银，跨水横桥丽构新。但取真堪濯缨意，玉阶金阙本无尘。
病后遇过王倚饮赠歌
杜甫（唐代）

麟角凤觜世莫识，煎胶续弦奇自见。
尚看王生抱此怀，在于甫也何由羡。
且遇王生慰畴昔，素知贱子甘贫贱。
酷见冻馁不足耻，多病沉年苦无健。
王生怪我颜色恶，答云伏枕艰难遍。
疟疠三秋孰可忍，寒热百日相交战。
头白眼暗坐有胝，肉黄皮皱命如线。
惟生哀我未平复，为我力致美肴膳。
遣人向市赊香粳，唤妇出房亲自馔。
长安冬菹酸且绿，金城土酥静如练。
兼求富豪且割鲜，密沽斗酒谐终宴。
故人情义晚谁似，令我手脚轻欲漩。
老马为驹信不虚，当时得意况深眷。
但使残年饱吃饭，只愿无事常相见。
送长儿槃赴金陵典斛 其四
吴泳（宋代）

援以书戒子，子竟不若翁。陶以诗责儿，儿只如顽童。

房公岂不智，集此书屏风。堂基未及搆，手泽俱成空。

乃知贵胄门，美业真难终。子虽有良质，须用磨琢功。

射御亦是学，不妨随元戎。
阮郎归·初夏
苏轼（宋代）

绿槐高柳咽新蝉。薰风初入弦。碧纱窗下水沉烟。棋声惊昼眠。碧水沉 一作 水沈）
微雨过，小荷翻。榴花开欲然。玉盆纤手弄清泉。琼珠碎却圆。
泛淮
陈师道（宋代）

冬暖仍初日，潮回更下风。
鸟飞云水里，人语橹声中。
平野容回顾，无山会有终。
倚樯聊自逸，吟啸不须工。
次韵余寺正瑞香花
韩元吉（宋代）

香炉峰下异香风，长忆幽芳梦寐通。
渴雨旋倾茶作碗，护霜新织翠成笼。
丹青点缀琼瑶上，兰麝飞浮锦绣中。
花品曏来谁第一，似挼玉蕊间鞓红。
严州名宦九首 其二 宋璟
林光（明代）

宋公在唐鲜匹俦，开元胡事刺睦州。监杖杖轻亦细故，朝堂执法那容优。

御史大夫遂落职，天教贤牧兹来游。当时政绩必可纪，史家脱略难搜求。

范公诗咏宋开府，乾坤仰止何能休。
和鲁漕春雨有感三首 其一
吴芾（宋代）

自怜齿豁与头童，心事都非少壮同。那更闭门听夜雨，不容步屧趁东风。

胜游尚喜朋簪盍，痛饮宁辞酒盏空。只恐酒醒归兴动，愈令倦客忆山中。
病起答阿银校书
邝思诰（明代）

轻薄青楼浪得名，病来傲骨已全轻。齐盟不敢争牛耳，空愧虬髯号长兄。
泊汉口
刘摰（宋代）

大别山前晚，维舟望古津。孤烟汉川树，长笛武昌人。

珠曲今何地，兰洲欲暮春。文王尝美化，无复见遗民。
春晚谣
张泌（唐代）

雨微微，烟霏霏，小庭半拆红蔷薇。
钿筝斜倚画屏曲，零落几行金雁飞。
萧关梦断无寻处，万叠春波起南浦。
凌乱杨花扑绣帘，晚窗时有流莺语。
赠去婢
崔郊（唐代）

公子王孙逐后尘，绿珠垂泪滴罗巾。
侯门一入深如海，从此萧郎是路人。
醉歌行
吴斌（明代）

登高取醉散我愁，倒卧城南百尺之酒楼。
出门但知行路苦，醉乡可以逍遥游。
君不能遗身天地上玉京，又不能荣名将相专金城。
徒将绿发染春雪，风尘羁绁终无成。
不如且饮一壶酒，酒尽愁消更何有。
醉来豪气不可收，嘘作长虹贯牛斗。
句
石仲元（宋代）

石压木斜出，岸悬花倒生。
应制作潇湘八景 其五 平云落雁
朱同（明代）

秋色澄空碧霄远，蓐收气肃寒云捲。数声嘹唳天外来，低落平云水清浅。

羽毛独尔知随阳，岂为饥肠怀稻粱。衔芦不烦避矰缴，解网今已同商汤。
夏日书事
陈师道（宋代）

花絮随风尽，欢娱过眼空。
穷多诗有债，愁极酒无功。
家在斜阳下，人归满月中。
肝肠浑欲破，魂梦更无穷。
贺新凉（梅）
俞国宝（宋代）

梦里骖鸾鹤。觉三山不远，依前海风吹落。浮到五湖烟月上，刚被梅香醉着。粲玉树、轻明疏薄。十万琼琚天女队，捧冰壶、玉液琉璃杓。来伴我，荐清酌。

恍然梦断浑非昨。问溪边竹外，新来为谁开却。无限冰魂招不得，拟把离骚唤觉。待抖擞、红尘双脚。万里瑶台终一到，想玉奴、不负东昏约。留此恨，寄残角。
句
刘汝钧（宋代）

草坪间见乌犍点，畬水飞来白鹭双。
春从天上来 退隐
王旭（元代）

绿鬓凋零。看几度、人间春蝶秋萤。天地为室，山海为屏。

收浩气、入沉冥。便囊金探尽，犹自有、诗笔通灵。谢红尘。

且游心汗漫，濯发清泠。

平生眼中豪杰，试屈指年来，稀似晨星。虎豹关深，风波路远，幽梦不到王庭。

任浮云千变，青山色、万古长青。醉魂醒。有寒镫一点，相伴荧荧。
木哀十首 其三
李江（明代）

幽谷重阴锁暮寒，一重云树一重阑。玉兰秋叶西风落，瑶草春香北两残。

山外屯岚如恨积，涧边流水似心酸。不知天意知人否，幽谷重阴锁暮寒。
江陵遇同乡王惟材
宋登春（明代）

未路谁相问，无家我独亲。他乡今接袂，童稚昔为邻。

江海飘零客，风尘沦落人。十季俱白首，笑此梦游身。
寄吕帅 其二
徐积（宋代）

师屯十万建牙旗，大纛森森重使威。燕颔将军宜绣帽，龙骧战使爱犀衣。

银鎗作队行春去，蜡炬成林校猎归。更看铃斋凭几处，文如布阵翰如飞。
和徐季功舒蕲道中二十首 其一
王之道（宋代）

春阴连日竟何如，逐妇应怜拙勃姑。习习晚风来更急，欲吹时雨助虚枯。
送吴利见主簿之苍梧
陶弼（宋代）

南极苍梧郡，江山号胜游。
海天晴动水，峡月夜随舟。
塞上曲五首 其三
梅文明（清代）

屯垒依然在，颓阳黯黯斜。荒芦吹筚篥，丛莽窜麇䴥。

血碧战场草，泪枯穹谷花。谁怜征戍魄，一一化虫沙。
西陵寄一上人
刘长卿（唐代）

东山访道成开士，南渡隋阳作本师。了义惠心能善诱，

吴风越俗罢淫祠。室中时见天人命，物外长悬海岳期。

多谢清言异玄度，悬河高论有谁持。
谒金门
袁去华（宋代）

烟水阔。夜久风生苹末。东舫西船人语绝。四更山吐月。

客里光阴电抹。不记离家时节。楼上单于听未彻。又催征棹发。
汝瘿答仲仪
欧阳修（宋代）

君嗟汝瘿多，谁谓汝士恶。
汝瘿虽云苦，汝民居自乐。
乡闾同饮食，男女相媒妁。
习俗不为嫌，讥嘲岂知怍。
汝山西南险，平地犹硗确。
汝树生拥锺，根株浸溪壑。
山川固已然，风气宜其浊。
接境化襄邓，余风被伊雒。
思予昔曾游，所见可惊愕。
喔喔闻语笑，累累满城郭。
伛妇悬瓮盎，娇婴包卵鷇。
无由辨肩颈，有类龟缩壳。
噫人禀最灵，反不如凫鹤。
骈枝虽形累，小小固可略。
痈疡暂畜聚，决溃终当涸。
赘疣附支体，幸或不为虐。
未若此巍然，所生非所托。
咽喉系性命，鍼石难砭削。
农皇古神圣，为世名百药。
岂不有方书，顽然莫销铄。
温汤汝灵泉，亦不能湔瀹。
君官虽谪居，政可瘳民瘼。
奈何不哀怜，而反恣诃谑。
文辞骋新工，丑怪极名貌。
汝士虽多奇，汝女少纤弱。
翻愁太守宴，谁与唱清角。
乖离南北殊，魂梦山陂邈。
握手未知期，寄诗聊一噱。
姑苏舟中
卢琦（元代）

曩时曾游姑苏郡，明月于今几度圆。阛阓万方春似海，烟霞千度水如天。

暮云松径僧归寺，夜雨蓬窗客在船。遥想绣衣骢马客，多情应念旧同年。
山居避俗二首 其一
庞尚鹏（明代）

避秦休问入桃源，避世何须金马门。欲访草堂何处是，石桥流水百花村。
凤井甘泉
甘守正（明代）

脉接丹山活水头，碧桐飘井几经秋。翩翩国瑞巢门日，自有甘霖遍十洲。
春暮新斋偕友人步入惠山憩秦氏园亭
邹迪光（明代）

初阳革故阴，同人撰心赏。总辔涉原隰，谷风荐五两。

牵裾袭芳郁，伐木递遐响。林叶渐蒙密，岩葩尽升长。

钩云屡回复，名园出苍莽。旋从童稚入，复偕魔犊往。

岩气乍扫涤，石楼发清爽。瞩远无近寻，临深有余想。

仁智乐在斯，意适忘归鞅。
和寄王清之
赵希逢（宋代）

奔驰造物实为之，何日连镳共赋归。
有梦凭谁为递到，举头恨肉不能飞。
公门胡靳栽桃李，治世谁甘采蕨薇。
忍死初心终不负，原驱风鹤捷淮淝。
昆明池晏坐答王兵部珣三韵见示
苏颋（唐代）

画舸疾如飞，遥遥泛夕晖。石鲸吹浪隐，玉女步尘归。

独有衔恩处，明珠在钓矶。
次韵王才元少师杂花 其二
李弥逊（宋代）

酒染凝脂密染香，一枝聊发次公狂。小楼准拟来仙驭，明日红云绕树芳。
送人游塞
王建（唐代）

初晴天堕丝，晚色上春枝。城下路分处，边头人去时。
停车数行日，劝酒问回期。亦是茫茫客，还从此别离。
金刚随机无尽颂·无为福胜分第十一
释印肃（宋代）

误入葛洪家，说尽天涯话。
尔我无自性，常光遍天下。
埴知客请赞
释妙伦（宋代）

寒岩其骨，槁木其形。
解语非舌，能言非声。
埏埴立於未立，气质能於未能。
自者般伎俩，也有人描模上丹青。
化胡歌七首 其六
佚名（隋代）

我西化胡时。涉天靡不遥。牵天覆六合。艰难身尽婴。

胡人不识法。放火烧我身。身亦不缺损。乃复沉深浏。

龙王折水脉。复流不复行。愚人皆哀叹。枉此贤人身。

吾作腾波气。起立上著天。日月头上皦。光照亿万千。

胡王心方悟。知是我圣人。叩头求悔过。今欲奉侍君。

伏愿降灵气。怒活国土人。吾视怨家如赤子。不顾仇以嫌。

化命一世士。坐卧诵经文。身无荣华饰。后毕得升天。

吾告时世人。三界里中贤。欲求长生道。莫爱千金身。

出身著死地。返更得生缘。火中生莲花。尔乃是至真。

莫有生煞想。得道升清天。未负即真信。丧子千金身。
重过京口
邵亢（宋代）

今春扬子渡，江柳拂人头。
转面庭帏远，伤心岁月流。
练塘荷芰晚，甘露黍禾秋。
此日南归路，云閒醉寿丘。
尘土黄
刘次庄（宋代）

翠眉连娟舞袖长，春风自对理容妆。染丝绣作双鸳鸯，欲容不容在罗裳。

耳中明月珠，肘后锦香囊。凭高欲有寄，所寄在远方。

追风还君立路傍，岂不有地能相当，请著一鞭尘土黄。
新年作
刘长卿（唐代）

乡心新岁切，天畔独潸然。
老至居人下，春归在客先。
岭猿同旦暮，江柳共风烟。
已似长沙傅，从今又几年。
过行春桥
张倩倩（明代）

行春桥上月如钩，行春桥下月欲流。
月光到处还相似，应照银屏梦里愁。
中岩十八咏·瀑布泉
晁公溯（宋代）

溅沫响空谷，分流清法筵。
元因卓锡地，今为洗钵泉。
寄琦公住小溪
晁说之（宋代）

穷塞岁暮怀，琦公实真侣。
恨此长城风，不送小溪雨。
梦断七十强，心留五字苦。
斯世何寂寥，无人称支许。
十一月十一日夜步行中庭月色明甚作诗三绝 其一
周紫芝（宋代）

冰轮渐出海西头，身在三吴近海州。赖有梅花管羁客，细分疏影上驼裘。
寄家因东西南北四韵就寓怀 其四
曹义（明代）

退食闲行禁城北，平林惨淡无颜色。光阴荏苒秋又冬，乌兔循颜朝复夕。

上苑霜酣枫叶红，御沟月浸芦花白。归来默默掩重门，坐拥吟眉寒恻恻。
郊行吊古呈友人
苏泂（宋代）

荒斋读书罢，出门步青春。
春风扇微和，冠者五六人。
登高恣游目，行迈靡其因。
平湖半疆畎，王谢亦齐民。
父老谈古先，觞客酒濡唇。
归同牛羊夕，戃恍难重陈。
赠陈仲循
游酢（宋代）

即今年才五十馀，脱去簪绂弊屣如。圣时搜选动空谷，策足要路争先趋。

庙堂故人握重柄，僵者可植瘦可腴。惓惓风义数寄语，掉头不顾甘如愚。
长沙赠衡岳祝融峰般若禅师
刘长卿（唐代）

般若公，般若公，负钵何时下祝融。归路却看飞鸟外，

禅房空掩白云中。桂花寥寥闲自落，流水无心西复东。
画马赞
黄庭坚（宋代）

御与马相得，维予止作，万里不日而复。
士志於学，则亦无息，以师友为辔策，及其至焉维尔力。
山友辞 啄木儿
王质（宋代）

啄木儿，啄木儿，壁壁剥剥寻幽期。山樊深静眠睡熟，树声忽鸣林叶飞。

轻蹙蹙，重督督，山风槭槭声漉漉。呜呼此友兮诚相知，树林要深不要稀。
题屈原
刘弇（宋代）

直魄忠魂不复生，后来谁与继英声。只因一派潇湘水，千古澄波伴独清。
次韵孙志康书事
苏过（宋代）

午枕睡方浓，雷车殷地雄。弹丸屋瓦坠，云散马牛风。

神物聊相戏，惊心未解空。似催诗句急，添得锦囊丰。
安之令子河阳官舍作蛙乐轩安之有诗寄题辄敢
司马光（宋代）

鼓吹娱俗耳，蛙鸣惬雅怀。
最宜凉雨歇，更与晚风偕。
骥子方长鹜，云衢偶未谐。
功名当努力，留此遗吾侪。
听雨轩
苏钦（宋代）

身外无穷百不闻，算沙活计亦慵论。
斋余闲倚蒲团瞑，只有溪声落耳根。
忆前辈二首 其一
郑思肖（宋代）

昔在先皇帝，当阳四十年。文明照天下，俊杰立王前。

一自胡兵入，俄惊汉鼎迁。致今人道乱，空谷遁遗贤。
宗室公衡真赞
周必大（宋代）

信厚为质，温恭其仪。
视此标的，盛哉本支。
上巳海目山禊饮 其一
陈子升（明代）

羽觞何处流，飞渡羽人丘。斗酒黄莺语，山枝青翰舟。

春丛烟雾气，波荡古今愁。楚水长相接，言归芳杜洲。
曹提举荣上
释居简（宋代）

乡也才聆謦咳声，暗中摸索认轮囷。故家大雅元戎老，词学清流使节新。

直指大门标俗子，莫嫌高贾著山人。紫荷琳馆君诸父，说项斯贤不厌频。
清凉寺云是梁武台城
徐渭（明代）

萧梁台殿一灰飞，荠麦清明雉兔肥。
坏榜几更金刹字，饥魂应烂铁城围。
东来镜折龙潭水，北去芦长燕子矶。
千古兴亡真一梦，隔江闲数暮鸦归。
雪后龟堂独坐四首 其一
陆游（宋代）

丈夫自重如拱璧，安用人看一钱直。箪食豆羹不虚受，富贵那可从人得。

读书万卷行愧心，幽有鬼神为君惜。龟堂乐处谁得知，红日满窗听雪滴。
东园池上
葛绍体（宋代）

急雨斜风颤晓荷，娇羞花面泪痕多。
向人欲语竟不语，风雨无情花奈何。
独游寄卫长林
司空曙（唐代）

草绿春阳动，迟迟泽畔游。恋花同野蝶，爱水剧江鸥。

身外唯须醉，人间尽是愁。那知鸣玉者，不羡卖瓜侯。
淡水南北各有八景且多牵强足成者庚午1870十月修厅志成综为全淡八景各系七律一首
杨浚（唐代）

梯田直上有高冈，天外盘回集凤凰。
何处赤城张火伞，此閒碧海近榑桑。
平沙一片开秋狝，古木千丛挂夕阳。
料理诗情应更远，且收馀绮入奚囊。
珠还合浦
邓陟（唐代）

至宝含冲粹，清虚映浦湾。素辉明荡漾，圆彩色玢ge.

昔逐诸侯去，今随太守还。影摇波里月，光动水中山。

鱼目徒相比，骊龙乍可攀。愿将车饰用，长得耀君颜。
送杨中允宰常熟
胡宿（宋代）

丹舸傍江浔，呕哑远橹音。新科持片玉，能政引孤琴。

美进宫坊秩，荣归里闬心。名参天下隽，歌著邑中黔。

地志连香径，家园带武林。吴山几屏秀，楚水一篙深。

晚鼓停馀叠，秋帆卧半阴。平时接方骥，后夜望横参。

陶菊何妨醉，江毫且剩吟。悠悠河上别，千里郁朋簪。
十八日上寿退赐坐十九日贡院锡宴二十一日紫
魏了翁（宋代）

有次鞭鞘陆续鸣，赭袍当殿万簪缨。
群臣拜舞分行坐，十味肴羞酒五行。
成安感秋
寇准（宋代）

蝉噪木叶下，远客忽惊秋。
凝恨悲晚候，万绪皆如抽。
芳时同梦幻，急景如奔流。
念我何为者，年来生百忧。
贫居负胜事，壮岁伤羁游。
临民惭墨绶，垂钓思沧州。
达则济天下，穷当守一丘。
胡能效时辈，靦冒随沉浮。
念奴娇 祖园与玉峰徐孚若话旧回用前韵
陈维崧（清代）

立谈数语，似项王帐后，楚歌齐起。又似邻船商妇泣，一夜琵琶聒耳。

红粉辞乡，青袍失路，从古原如是。子规频唤，明朝春又归矣。

拚取僧院听钟，歌楼持钵，老作吹篪婢。万事灰颓吾不恨，只负柔奴车子。

满幅花笺，半床珊管，怕杀蓝田尉。单衾空馆，鸭炉红瘦香死。
清平乐·青天仰面
刘因（元代）

青天仰面。卧看浮云卷。苍狗白云千万变。都被幽人窥见。偶然梦到华胥。觉来花影扶疏。窗下鲁论谁诵，呼来共咏风雩。
宋城道中
王安石（宋代）

都城花木久知春，北路余寒尚中人。
宿草连云青未得，东风无赖只惊尘。
寄李南金
徐宝之（宋代）

野风摇枯荄，长夜山雨寒。
梦忽堕千里，拊胥黄木湾。
美人秋水容，众芳洁初服。
海树鸣骚骚，醉吟瘴云宿。
忆昔西窗眠，三豀月如水。
忽作千日别，人生别能几。
有客从南来，说君新况好。
升沉何足云，令德似为宝。
同袍涧谷友，掉臂青云端。
而我卧山阿。淡心如露兰。
手种麓下梅，半吐欲迟雪。
再三拂霜纨，待君画孤洁。
寄书何时到，岁晚百念中。
天涯一望断，雁远夕阳红。
朝中措
陆游（宋代）

湘湖烟雨长莼丝。菰米新炊滑上匙。云散后，月斜时。潮落舟横醉不知。
山中再次胡德昭韵
文天祥（宋代）

水边飞雁年年见，湖上新亭日日来。
酹菊醉馀披草坐，探梅吟罢带花回。
北崖尚被刚风隔，笑按匆匆上马杯。
阻风乡口一日，诘朝船进，雨作，再小泊雷江
杨万里（宋代）

幸自无多雨，其如不酽晴。
响窗疏复密，晕水灭还生。
鷰竞波中影，山凝岛外情。
残春只五日，留取作江行。
寄洪与权
王令（宋代）

剑气寒高倚暮空，男儿日月锁心胸。
莫藏牙爪同痴虎，好召风雷起卧龙。
旧说王侯无世种，古尝富贵及耕佣。
须将大道为奇遇，莫踏人间龌龊踪。
寓兴
贾岛（唐代）

真集道方至，貌殊妒还多。山泉入城池，自然生浑波。

今时出古言，在众翻为讹。有琴含正韵，知音者如何。

一生足感激，世言忽嵯峨。不得市井味，思响吾岩阿。

浮华岂我事，日月徒蹉跎。旷哉颍阳风，千载无其他。
童丱须知 其四
史浩（宋代）

蜗涎苔藓不能除，觅得碑文当壁衣。富贵一朝还自恣，尽将锦绣缭墙围。
孙常州挽诗
戴表元（宋代）

白发何人在，青山此老归。
殉携贫日砚，斂着赐余衣。
文物鸥兴灭，园林鹤是非。
诸公莫惆怅，英爽世间稀。
挽何见山二首
罗公升（宋代）

大父平生友，惟公意莫违。
山嵇欣月托，张许竟同归。
光岳留英笑，阳秋见是非。
终天臣子泪，今日重沾衣。
从田桥石径赴拂水
皇甫冲（明代）

江光开初霁，山云未全敛。
轻烟尚栖花，积雨犹在藓。
携屐遵回尚，援萝上修岘。
环林何透迤，磴道几回转。
游心自忘罢，策足乃知蹇。
含章乐丘园，耽隐易台铉。
顿使昔念舒，乃得今抱展。
将寻出世人，一往不复返。
贤者之孝二百四十首·周燮
林同（宋代）

未能追绮季，且复守东罔。
为有先庐在，它山忍遁藏。
登汾上阁
郑儋（唐代）

汾楼秋水阔，宛似到阊门。惆怅江湖思，惟将南客论。
明日雨止复招子骏尧夫游南园
司马光（宋代）

昨朝洛北阻游陪，惆怅中桥半醉回。
泼火既经寒食雨，解酲须拨冻醪醅。
登大观亭谒余忠宣墓
方荫华（清代）

芳亭犹是古乾坤，想见当年碧血痕。
叠叠江山存浩气，重重烟水吊忠魂。
四围绿树依神宇，千载啼乌泣墓门。
江上丛祠频报赛，知公威德到今存。
荆州明月楼歌酒中作
尹台（明代）

城上明月楼长在，楼中明月应不改。古人风流今已空，今人徒不古人代。

古人今人已如此，人生富贵何用尔。不见武昌长啸者，昔之征南今已矣。

嫦娥餐药奔青天，广寒枉守玉兔眠。古人有酒不解醉，今人空卧黄垆泉。

明月对我莫相违，楼中为吐银蟾辉。但使朱缗长得酒，玄髦从化霜茎飞。

山中故人多酒徒，明月为我相过无。解拌紫绶辞金马，饶换青丝提玉壶。
次韵耒阳邹明府庸
刘摰（宋代）

初作南冠至，随闻墨绶来。犹怜百里远，时见两凫回。

江日披梅雪，春阳动琯灰。论文须太白，还忆一樽开。
赠星学张月台
萧泰来（宋代）

富与贵在天，君子不谓性。
贤不肖在人，君子不谓命。
是以张月台，可疑亦可信。
修身以俟之，人定天亦定。
名都一何绮诗
沈炯（南北朝）

名都一何绮，春日吐光辉。高楼云母扇，复殿琉璃扉。

昭仪同辇出，高安连骑归。欲知天子贵，千门应紫微。
题小桃源
裘万顷（宋代）

半月池边倚瘦藤，望仙台上岸乌巾。
尘埃一点不到地，花木四时长是春。
载酒岂无好事者，烂柯应有著棋人。
请君更种桃千树，准拟渔郎来问津。
四用前韵酬达夫 其九
刘弇（宋代）

提壶芦能送好声，客来长是及门迎。惜花待著连天幕，赌酒须翻卷海觥。
次韵和程少卿省宿寄齐熙业少卿
陈襄（宋代）

名卿犹此滞间曹，贲育何须举一毫。
夜直甘泉西掖近，晓趋峣阙北辰高。
蒙庄吏隐机心息，老杜诗成笔力豪。
只恐多才难久次，不同新进累资劳。
冬日都下杂兴诗十六首 其三
李稷勋（清代）

驱马金台下，惊风荡古愁。燕昭今已矣，易水日悠悠。

霸业关山影，边心草木秋。危冠竦长剑，岁暮此淹留。
题画 子猷
张玉娘（宋代）

日暮天寒白雪频，扁舟夜半未归人。想因不尽山阴兴，留向丹青入梦清。
和文丞相六歌
郑思肖（宋代）

我忆三宫幸朔方，天颜皴黑鬓发黄。鬼风尖尖割肌肉，惊沙扑损龙衣裳。

群黎命死北魔手，世界缺陷苦断肠。小臣翅短飞未得，望破痴眼愁更长。

呜呼一歌兮哀以伤，白日无光天荒荒。
眉州燕游杂咏十首·起文堂
晁公溯（宋代）

天地有万籁，中存韶濩音。
斯文未尝废，但见古犹今。
尖峰樵唱
邓伯凯（明代）

淩晨腰斧履巉岩，采得柴荆日暮还。万树参差横岭畔，数声欸暮出云间。

息肩共话投林乐，联步都忘负重艰。独惜栖鸟犹未隐，多应惊起过前山。
前日以诗赠贾麟进士繼蒙和答而杨蟠从事亦随
强至（宋代）

贾生俊辩凌诸老，二十汉廷冠插脑。
魁奇远裔空传家，惨淡壮年翻却扫。
巧心用过金几缗，愤泪顷乾玉三抱。
五湖梦数归何时，四海形单生不造。
乡宴无心听鹿鸣，时平有口歌鱼藻。
每舒意气拂剑光，懒把穷通叩蓍草。
江河饮肺吞阮刘，风月吟肠笑郊岛。
君才慎勿恃晚成，俗态由来尊少好。
众人竞进皆揠苗，独子甘贫犹嗜枣。
囊装未抵一羽轻，笔力堪支泰山倒。
闲身自放垅上耕，愁面谁怜泽边槁。
幽寻骑马衫覆鞯，冷卧乏毡床露藁。
无劳儿女悯滞材，岂竟乾坤厄吾道。
从前平步封公侯，亦有逢辰出舆皁。
光华圣旦发可晞，涵泳儒流身已澡。
收还事业幸未迟，揖取功名须及早。
不然一世成虚生，虽曰百年如实夭。
公朝富贵弗汝悭，仕路高车似麻稻。
春暮
佚名（宋代）

依依杨柳已藏鸦，风递莺声透碧纱。
洗尽春光连夜雨，海棠赢得两三花。
江行
黎廷瑞（宋代）

卷纤崖形断，开帆浦意孤。长天低去鸟，落日蘸平湖。

渺渺千年梦，悠悠万化途。倚篷成晤叹，渔唱在菰蒲。
秋暮师竹过访偕伍硕甫舟泛西湖纪事集成 其二 舟中持螯
许传霈（清代）

秋菊如人瘦，霜螯比肉肥。既得新越酿，尤爱是团脐。

蟹本无肠物，辱身在涂泥。今享有心者，俨与樽俎齐。

持来左右手，毕卓是也非。一波冲鸥鹭，偕至西湖西。
浣溪沙·咏五更和湘真韵
纳兰性德（清代）

微晕娇花湿欲流，簟纹灯影一生愁。梦回疑在远山楼。
残月暗窥金屈戍，软风徐荡玉帘钩。待听邻女唤梳头。
贤者之孝二百四十首 其一五七 谢㬭
林同（宋代）

一家感儿孝，不欲使亲惊。尽作屏气语，咸为纳屦行。
四时田园杂兴·其十五
范成大（宋代）

蝴蝶双双入菜花，日长无客到田家。
鸡飞过篱犬吠窦，知有行商来买茶。
句
韦澳（唐代）

莫将韦监同殷监，错认容身是保身。
乐府杂咏六首 月成弦
陆龟蒙（唐代）

孤光照还没，转益伤离别。妾若是嫦娥，长圆不教缺。
梅窗
白玉蟾（宋代）

南窗屋数楹，一点阳和生。
枝上雪妆瘦，墙头风作清。
霜天酒自暖，月夜梦难成。
何处人吹笛，黄昏送几声。
宫词
王仲修（宋代）

陇山鹦鹉羽毛鲜，养在金笼已数年。
应为能言人爱惜，教成御制鹤冲天。
句 其二
姚镛（宋代）

万里寻迁客，三年见此人。
晨炊黄冈望海
杨万里（宋代）

望中雪岭界天横，雪外青瑶甃地平。
白底是沙青是海，卷帘看了却心惊。
观锡山塔基寄顾少参与成
邵宝（明代）

东峰石塔对西峰，云去云来俯仰中。万古不磨铭地语，百年谁试补天功。

雷将化雨春回蛰，斗避文星夜起虹。何日落成须我报，望湖亭上一樽同。
次韵曾子开侍郎话别 其二
释道潜（宋代）

抗论仪曹肯折旋，一麾江海去飘然。他时开府馀杭郡，来酌吾庐石缝泉。
维扬即事
张蕴（宋代）

牛斗星边禹贡州，东南屏蔽大江流。
向来明月珠帘梦，不信秋风夜柝愁。
偈颂一百零三首 其八十九
释月涧（宋代）

衲僧家不著僧求，不著法求，不著佛求。绿杨堤上芰荷香里，三三两两数沙鸥。
广都道中作
李新（宋代）

万花织篱凡几曲，绣屏处处围茅屋。
家贫张日无罗幕，东风吹茅莫吹落。
居人应笑行客痴，春去春归殊不知。
次韵寄山伯萧
李彭（宋代）

平原翁仲草蒙茸，种竹当年语竟空。群从嗟予真漫叟，象贤期女继汧公。

别来江草唤愁碧，书到山阴称意红。瘗鹤银钩光照坐，行书正欲乞杨风。
送舜臣抚干表兄赴部
张栻（宋代）

畴昔相看意便倾，重逢便觉眼增明。
半生漫仕壮心在，五月长江去棹轻。
龟椟久藏千乘宝，鹏风方快九霄程。
公朝兼用人门选，外氏传家旧有声。
欲雪
范成大（宋代）

乌鸦撩乱舞黄云，楼上飞花已唾人。
说与江梅须早计，冯夷无赖欲争春。
谒金门（梅）
王庭（宋代）

溪风紧。溪上官梅整整。万木寒痴吹不醒。一枝先破冷。

梦断香云耿耿。月淡梨花清影。长笛倚楼谁共听。调高成绝品。
重九前五日西园小饮
毕际有（明代）

漫道重阳期尚赊，东篱黄菊已先花。檐前秋满云笼月，天外星寒客泛槎。

高会况逢鸿雁到，豪吟直欲斗牛斜。池亭镫火环如昼，疏柳幽篁醉孟嘉。
颂古七首·离四句绝百非
释慧勤（宋代）

美如西子离金阁，娇似杨妃倚玉楼。
犹把琵琶半遮面，不令人见转风流。
峡山寺竹枝词五首
杨万里（宋代）

一滩过了一滩奔，一石横来一石蹲。
若怨古来天设险，峡山不到也由君。
秋兴（三首）
陈宪章（明代）

西风振庭木，虚堂夜萧萧。
搅衣起步月，归雁双飘飖。
天地岂予独，知音不可招。
冥心祈有合，怅望空云霄。¤
高邮无梅花求之于扬帅邓直阁
曾几（宋代）

送腊腊垂尽，迎春春欲回。
如何万家县，不见一枝梅。
有客幽寻去，无人远寄来。
扬州何逊在，政用小诗催。
望江南（赋画灵照女）
吴文英（宋代）

衣白苎，雪面堕愁鬟。不识朝云行雨处，空随春梦到人间。留向画图看。慵临镜，流水洗花颜。自织苍烟湘泪冷，谁捞明月海波寒。天澹雾漫漫。
乐语口号
杨时（宋代）

庭下秋风飐旆旌，使君爽气逼人清。
功名共喜千龄会，尊酒仍逢四事并。
甘谷残英留晚翠，雍门余曲有新声。
莫辞酩酊同民乐，凤诏行催上玉京。
展重阳
吕鹰扬（清代）

茱萸遍插话前因，菊酒重开不厌陈。生恐刘郎仍搁笔，题糕胆怯到诗人。
西湖怀古
陈正蒙（明代）

曾随蜀道上青天，万里罗浮更叩玄。桂酒酿成堪乐圣，糁□□罢好逃禅。

半生学士真奇遇，前世德云有夙缘。罗带水边山似剑，月明何处挟飞仙。
艮岳百咏 蟠桃岭
李质（唐代）

不到瑶台白玉京，海中仙果但闻名。何人为报西王母，岭上如今种已成。
甓社湖感怀
缪公恩（清代）

片帆曾挂甓湖烟，五两风轻荡画船。负笈有书空饱蠹，垂云无翼可摩天。

相如近日常多病，叔宝当时最少年。细认遗踪何处是，半篙春水绿依然。
秋日绵溪
吴龙翰（宋代）

万顷寒潭镜面平，数声征雁叫霜晴。
满林落叶秋风老，山路黄昏人少行。
归崑山省亲别太学同舍
郭章（宋代）

也知随俗调归策，却忆当年重出关。
岂是长居户限上，可能无意马蹄间。
中原百甓知谁运，今日分阴敢自閒。
倘有寸功裨社稷，归来恰好试衣斑。
次韵范纯甫
陈著（宋代）

与云俱捲出山迟，邂逅初寒旺菊时。纵欲插花安得笑，无从赊酒若为诗。

乾坤许阔自多碍，风雨又来有故知。白首犹存旧乌帽，龙山何处渺余思。
山居杂诗九十首 其四十二
曹勋（宋代）

天地有大德，好生洽民心。炎云涨毒暑，此风散重阴。

欲驱深旬热，忽作三日霖。人物荷造化，喜归田亩深。
送僧入石霜
贯休（唐代）

举世只堪吁，空知与道俱。论心齐至圣，对镜破凡夫。

业王如云齐，头低似箭驱。三清徒妄想，千载亦须臾。

唯我流阳叟，深云领毳徒。尽骑香白象，皆握月明珠。

寂寞排松榻，斓斑半雪须。苔侵长者论，岚蚀祖师图。

翠巘金钟晓，香林宝月孤。兟兟齐白趾，赫赫共洪炉。

山色锄难尽，松根踏欲无。难评传的的，须到不区区。

撩舍新罗瘦，炉烟榾柮粗。烧畬平虎窟，分瀑入香厨。

师去情何切，人间事莫拘。穿林宿古冢，踏叶揭空盂。

无事终无事，令枯便齐枯。他年相觅在，亦不是生苏。
赠驸马都尉李和文公挽词二首 其二
宋庠（宋代）

北第琴樽歇，东原旌旆飞。清风邈无所，此路是长违。

野阔车吞响，天愁日抱辉。空馀门下客，鱼鸟叹何依。
闲中自咏
陆游（宋代）

鹤羡清癯鸥羡闲，衡门正在水云间。无求尚恨时赊酒，有癖应缘酷爱山。

细绕坡头行荦确，别分泉脉听淙潺。三更不睡看江月，恐有高人夜叩关。
送真舍人帅江西八首
刘克庄（宋代）

应对诙谐路亦开，汉家天子日招徕。
当时惟有胶西相，不向平津合里来。
舟次秦淮河
杨维桢（元代）

舟泊秦淮近晚晴，遥观瑞气在金陵。
九天日月开洪武，万国山河属大明。
礼乐再兴龙虎地，衣冠重整凤凰城。
莺花三月春如锦，兆姓歌谣贺太平。
寿范翁
吴泳（宋代）

辛夷如雪芳事阑，飞絮卷地春风酣。
连陂和云割青麦，隔坞趁日缲红蚕。
今年夏气清较早，雨后西山翠如扫。
女儿负笈男带锄，夸说皇华使家好。
使家天上一角麟，手握雨露呵星辰。
绿林无风草木静，紫塞有备烟尘靖。
鹿园镇日长徙倚，心事如平一池水。
荪兰不惜手种植，萧艾依前力锄薙。
槐龙影转花又黄，造化乃为诸生忙。
春闱法细靡罅缝，选吏亲校如秤量。
老仙自是文盟主，曾抱长蛟著繁露。
好将鼻祖三昧法，直响金华讲经去。
有香不炷旃林香，有酒不酌瑶池觞。
原公岁岁常寿考，剩寄诗筒祝难老。
中夜对月小酌客愁
陆游（宋代）

今夕复何夕，素月流清辉，徘徊入我堂，化作白玉墀。
栖鸟满高树，空庭结烟霏。
可怜如许景，早眠人不知。
我幸与周旋，一醉那得辞。
整我接篱巾，斟我翡翠卮。
清愁不可耐，三嗅梅花枝。
题曹尹孚诗集
钱荣光（清代）

李杜齐名盖世豪，一千年后属吾曹。词锋突出匣中剑，气势争如海上涛。

裴迪五言知和寡，陈王八斗仰才高。是谁推倒蟾宫桂，不向瀛洲走一遭。
登更好堂同景思少卿表丈韵
王嵎（宋代）

万里同行一瘦筇，寻山问水有先容。
更穷天姥投南路，已过台山第几峰。
从此又随双涧月，不妨曾听五峰钟。
却从更好堂前望，满眼诗材思不供。
姚园答沈刑部
周家禄（清代）

离离霜菊满池台，身逐斜阳更一来。易主园林秋烂漫，上游江汉客低回。

关山老病真成废，文学俳优定乏才。木落洞庭愁日暮，感君诗句拂尘埃。
追补姚元白市隐园十八咏 其十四 浮玉桥
王世贞（明代）

水面蜿蜒虹，乃是坚牢玉。我欲访蓬莱，鼋鼍不须属。
次韵所居龙池巷
方岳（宋代）

从来绝技似屠龙，莫倚神奇阿堵中。
但得直声如汲黯，尽渠曲学付孙洪。
草堂自作冥鸿计，药市宁收汗马功。
古井无波门巷静，再三不用起雷风。
恶少
何巩道（明代）

玉鞭驱马五陵春，生是人家最少人。未有虬须先捋颌，爱舒猿臂每呈身。

口嫌鲁酒难成醉，衣泥胡姬为拂尘。却笑腐儒藏牖下，十年缝掖自伤贫。
朝中措（五用韵戏呈）
吴潜（宋代）

兰皋彻夜树旄干，战渴望梅酸。想有歌姬半臂，更深自可鏖寒。

敲门寄曲，惊回蝶梦，旋篝灯看。坛下已收降将，火牛不用田单。
风日好
杨维桢（元代）

春来风雨颠，未见风日好。
今朝风日好，美人在远道。
美人招未来，相思把瑶草。
长鸟舞春风，为我一颠倒。
还至梁城作诗
颜延之（南北朝）

眇默轨路长，憔悴征戍勤。昔迈先徂师，今来后归军。

振策眷东路，倾侧不及群。息徒顾将夕，极望梁陈分。

故国多乔木，空城凝寒云。丘垄填郛郭，铭志灭无文。

木石扃幽闼，黍苗延高坟。惟彼雍门子，吁嗟孟尝君。

愚贱同堙灭，尊贵谁独闻。曷为久游客，忧念坐自殷。
题妙智院
朱利宾（宋代）

江南景物可人意，梦里家山唤客愁。
岁月几何春欲暮，水云深处寺偏幽。
庆元三年以职事至零陵访澹岩
俞徵（宋代）

传闻此地稀，来为细搜奇。
眩眼珠泉滴，抬头玉乳垂。
虚明天广珠，重叠石参差。
坐久衣襟润，声翻语笑随。
幽深多怪巧，高下复逶迤。
历览仙君迹，难酬太史诗。
自然千古意，形咏愧芜词。
定惠院寓居月夜偶出
苏轼（宋代）

幽人无事不出门，偶逐东风转良夜。
参差玉宇飞木末，缭绕香烟来月下。
江云有态清自媚，竹露无声浩如泻。
已惊弱柳万丝垂，尚有残梅一枝亚。
清诗独吟还自和，白酒已尽谁能借。
不辞青春忽忽过，但恐欢意年年谢。
自知醉耳爱松风，会拣霜林结茅舍。
浮浮大甑长炊玉，溜溜小槽如压蔗。
饮中真味老更浓，醉里狂言醒可怕。
但当谢客对妻子，倒冠落佩従嘲骂。
凤阳南行失道误趍定远
程敏政（明代）

自我为近臣，块坐今几春。出门将何之，引躅随他人。

南行二十日，但喜邮亭匀。渡淮宿濠梁，亹亹夜问津。

晓入定远山，四顾惊荒榛。人言此道非，迂远难具陈。

跋马重叹息，寒日吹沙尘。古来贤达士，岐路多沾巾。

安得指南车，慰此长途身。
麻姑山诗
吕南公（宋代）

灵仙心无累，会合祗偶然。当时玉酒杯，放旷随清涟。

不知枯池上，遂有无穷传。
帝阁中央
姚景图（明代）

沧波忽出六符台，蜿蜓南萦东又回。云入紫鸡星隐见，风摇绿浪阁崔嵬。

几群鸥鹭琼帘度，两岸烟霞绣栱来。贡舫经过遥共讶，谁移天柱会川隈。
短歌寄厉三叶十八七章 其三
姚燮（清代）

有女有女娇且柔，盛年欲嫁无蹇脩，箧中锦被三千留。

东邻丑妇过相狎，解衣持示珊瑚钩。高城日晒低田雨，凤皇无声老鸦语。

思我梁鸿兮在何许？
牡丹吟
金朋说（宋代）

娇姿艳质号花王，魏砌姚阶羡紫黄。
更有一株何处种，天然标格出扶桑。
送长沙陈太守其一
李白（唐代）

长沙陈太守，逸气凌青松。英主赐五马，本是天池龙。
湘水回九曲，衡山望五峰。荣君按节去，不及远相从。
浪淘沙九首 其九
李慈铭（清代）

顷刻恨重重，闷倚东风。伤春天气酒初中。燕子不如人意懒，一半惺忪。

飞絮太匆匆，做尽迷濛。天涯极目画楼东。芳讯乍传人已醉，何况相逢。
次韵沈漕使寄和碧云亭之作
吴芾（宋代）

衰年厌尘劳，久念作净观。奉祠还故山，阅岁更过半。

草草结茅庐，虽无轮与奂。水作绿罗衣，山为青玉案。

自足了馀生，岂谓浮名绊。牵从江上来，去国同王粲。

既与猿鹤疏，还惊鸥鹭散。公馀坐危亭，四顾云影乱。

新诗忽鼎来，累日饱吟玩。洗我胸中尘，宛如睹清盼。

信知隐侯家，句法有成算。方今苦乏材，当馈屡兴叹。

如公人物英，宁久从远宦。会见御追风，起自长淮畔。
萍
宋自逊（宋代）

苦无根蒂逐波流，风约才稀雨复稠。
旧说杨花能变此，是他种子亦轻浮。
遂初园八咏 其二 归愚庄
赵秉文（金朝）

平生功名心，世路多崎岖。年来忝闻道，何者非夷涂。

庄后桑百本，庄前芋数区。草屋三四间，榆柳八九株。

僮仆足使令，鸡犬应指呼。商钮向我言，官岂不足欤。

如何天壤间，不容七尺躯。忘身百事懒，忘心一物无。

忘已又忘物，兀然同太虚。不皦亦不昧，无毁亦无誉。

不向醉乡醉，即归愚谷愚。
河阳寒食
宋庠（宋代）

关辅陪京外，年华禁火中。
柳矜河上绿，花献酒边红。
野市鞦韆月，春楼觱篥风。
三州六赞燧，安得不衰瓮。
读钱济明书
邹浩（宋代）

无书可借即捐书，日月云烟见未除。言与不言俱是着，损之又损亦非如。

琴边酩酊何关酒，濠上从容岂在鱼。为报冰华老居士，吾今无欠亦无馀。
发京师第五十七
文天祥（宋代）

东下姑苏台，挥涕恋行在。
苍茫云雾浮，风帆倚翠盖。
相马歌赐来保
弘历（清代）

伯乐善相马，车下老骥出。今岂无其人，来保称第一。

曩时有黄海，亲授相马术。谓不相其皮，亦莫称其力。

心端德自优，万中无一失。天闲云锦群，一顾靡不𢘤。

为余辨骊黄，六飞恊安吉。此术固云美，相人亦可则。

况兹居八柱，亮采汝所职。勉此空冀心，佐予敷九德。
过彭泽县，望渊明祠堂
杨万里（宋代）

梦里邯郸熟，谈间栗里亲。
不闻担板汉，曾羡釆薇人。
停待容来日，商量尚小贫。
只欺五斗米，典没万金身。
呈大慧禅师偈
计法真（宋代）

终日看经文，如逢旧识人。莫言频有碍，一举一回新。
宫词十首
张枢（元代）

银簧乍靘参差竹，玉轴新调尺合弦。
奏罢六么花十八，水晶帘底赐金钱。
娘子军
孔平仲 撰（宋代）

唐高祖之第三女，微时嫁柴绍。高祖起兵反隋，绍与妻谋曰：“高公欲扫平天下，绍欲迎接义旗，二人同去则不可，吾独行又俱后害，未知机如何？”妻曰：“公宜速去。予一妇人，临时自为计。”绍即间行至太原投高祖。妻乃归酃县，散家资，起兵以应高祖，得兵七万人，颇多为女子，与太宗俱围京城，号曰娘子军。京城平，封为平阳公主。
苏子瞻挽词 其二
徐积（宋代）

白玉棺无价，青囊葬有书。奔星来启路，走电去随车。

官是修文号，人同上行居。峨嵋山下客，谁是跨鲸鱼。
题名画大观十帧 其七 野墅幽筠
弘历（清代）

竹论幽韵不论长，风过疑闻新箨香。曾记元晖长幅意，藉来一段是三湘。
次韵瑀老空间
李弥逊（宋代）

晴窗汲水养菖蒲，谁识前身是佛图。
竟日不知园外事，耳明钟鼓唤斋盂。
次郑季亮避乱归城韵
张著（金朝）

乱余城郭未全空，春事浑非旧日同。
何处笙歌留粉黛，几家楼阁绚青红。
幽花无主愁经眼，好鸟多情苦避弓。
谁似归来耕谷口，荷锄细雨立东风。
竹溪惠白雕三绝
刘克庄（宋代）

白雪通身洁，丹砂傅顶红。
赠余有深意，鹇义与闲通。
和三乡诗
王祝（唐代）

女儿山前岚气低，佳人留恨此中题。
不知云雨归何处，空使王孙见即迷。
偈颂一百四十一首
释师范（宋代）

一不得收，二不得放。
是则迦叶擎拳，非则阿难合掌，
志公不是闲和尚。
满江红（姝丽）
秦观（宋代）

越艳风流，占天上、人间第一。须信道、绝尘标致，倾城颜色。翠绾垂螺双髻小，柳柔花媚娇无力。笑从来、到处只闻名，今相识。

脸儿美，奚儿窄。玉纤嫩，酥胸白。自觉愁肠搅乱，坐中狂客。金缕和杯曾有分，宝钗落枕知何日。谩从今、一点在心头，空成忆。
走笔次韵胡中方赏丹桂之什
史浩（宋代）

粟蕊抟金叶凝碧，独在秋林逞颜色。岂知东溟史氏居，别有奇颜人不识。

嫦娥侍女盈万千，一一姿貌皆无前。为厌此花忒淡薄，渥丹乞与春争妍。

媒滋燕脂霜染茜，殖根只向广寒殿。几尘俗韵不可干，清凉唯许金风扇。

何年移到蓬莱乡，钜万索直谁敢偿。盘纡栏槛久不曜，一日名飞群国香。

豪贵争看期缩地，载酒迟来烦鼓吹。园丁闻之竞采撷，夜深不使花神睡。

接枝换骨离四明，飘飘爽气排妖氛。遂令禁篽成真赏，馀馨剩馥常氤氲。

芙蓉寒菊不足数，包羞正似无盐女。从渠摇落动秋声，独步唯兹遍寰宇。

我尝对此倾葵金，却思四海状元心。殷勤劝花宜且住，寒士人人折得去。
次叔通见寄四首韵 其二 乞米
刘学箕（宋代）

掀髯停杯一问之，细读白柄长镵诗。我生托子以为命，世路艰危徒尔为。

北阙不才书莫上，西山有味去何辞。流风馀韵只在眼，须信古今同一时。
潘子迁过梅华堂待月梁士哲继至
黎民表（明代）

三径蓬蒿在，风流二子过。狂来忘我懒，坐久觉情多。

竹下黄花酒，风前白雪歌。徘徊还秉烛，明月待羊何。
西江月 寿中山
佚名（宋代）

一片冰霜气概，几多锦绣文章。鹏抟相踵桂枝香。

盛事争夸歆向。

岁岁蓂敷九叶，喜催一线迎长。柏松祝处奉霞觞。

事业非熊吕望。
白头吟
邵谒（唐代）

汉家天宇阔，日月不暂闲。常将古今骨，裨作北邙山。

山高势已极，犹自凋朱颜。
山居四卉 菊
李纲（宋代）

重阳旋觅菊花栽，青蕊萧疏殊未开。我似陶潜正无酒，休将冷艳笑空罍。
伯时往河东戏与廉夫分韵道相思之意三首
傅察（宋代）

日月剧跳丸，暂别亦已久。
青山缭层巅，道里阻且右。
今晨登南缭。会此同志友。
思公聊北望，伫立但搔首。
秋风八月天，霁色明朝牖。
轩车何时来，迟尔一杯酒。
卜算子·家在马城西
姜夔（宋代）

家在马城西，今赋梅屏雪。梅雪相兼不见花，月影玲珑彻。前度带愁看，一饷和愁折。若使逋仙及见之，定自成愁绝。
临都试院考校已毕诸公尚恨遗才勉作数语释其
郭印（宋代）

平时参与商，会遇何由缘。
相从棘闱中，再见月之弦。
欢然臭味合，言笑浩无边。
论事快今古，谈玄贯天渊。
白袍阅多士，灯窗极精研。
所得乃溢数，无路能周旋。
踌躇不忍舍，在野恐遗贤。
我时职监视，日食亦千钱。
一言为订正，少逭饕餮愆。
譬如满盘珠，差择先光圆。
又如采美玉，疵瑕终弃捐。
兹事既不免，吾心白日悬。
群公人中杰，行簉蓬瀛仙。
愿开取士额，条画奏上前。
读《开元天宝遗事》三首
苏轼（宋代）

潭里舟船百倍多，广陵铜器越溪罗。
三郎官爵如泥土，争唱弘农得宝歌。
宝应县阻风
归有光（明代）

夜泊淮阴城，蚤向淮南路。理棹逢西风，猖狂恣号怒。

清河千里逢，东风日相误。祈此一日风，终竟不可遇。

苍天岂有心，莫可诘其故。但看北去舟，凌风如飞渡。

翻为去人快，顿忘吾所务。淼淼湖披深，今日何可渡？
客庐山道中寄中上座 其二
李彭（宋代）

著行官柳拂人低，勾引风光挽客衣。正是斜川春事起，翻思戴月荷锄归。
卜居谢晏公
刘敞（宋代）

燕雀赴广厦，鸡鹜就卑栖。我生共有托，生理与汝齐。

忧患历险艰，转徙疲东西。常慕蛮与触，所居能自赍。

哀吟蹈楚郊，主人欲招携。卜筑烦里旅，妇姑免勃溪。

此邦非故乡，习俗素所迷。颇以羁见忌，得安糁与藜。

下见贤相仁，恤隐逾天倪。阴德少阳报，眉寿至介圭。

已当受一廛，终身活灌畦。
逍遥咏
宋太宗（宋代）

逍遥人控鹤，碧落压天津。
达理通含识，虚无即是真。
河车谁肯信，铅汞本相亲。
造化皆如此，今缘论宿因。
送宗无传赴闽帅杨伯子西禅之招
释居简（宋代）

尚有诚斋老宁馨，来寻方外阿师兄。滔滔入海如泾浊，囧囧于师独阮青。

旧忆薰莸分草木，新来一再扣柴荆。不龟手是家传药，莫遣人言药不灵。
溪夜
崔道融（唐代）

积雪消来溪水宽，满楼明月碎琅玕.渔人抛得钓筒尽，却放轻舟下急滩。
送鲜于漕
吴泳（宋代）

树德必欲滋，去疾必欲除。
世人亡分明，蒿兰同一锄。
凤兮德之美，谁不相称誉。
翻韛下霜云，义盖非鹘如。
煌煌绣衣彩，炯炯清冰壶。
衣以将直指，冰以将直指，
冰以励廉隅。持此逾二年，
相视如一初。去去登乌府，
昏鸦绕林呼。
寿萧东海
丘葵（宋代）

乐哉东海老，天与以遐龄。
前一辈人物，为诸生典型。
头因嗜书白，眼不要人青。
岁岁桑蓬旦，人间活寿星。
和王怀州观西营秋射
耿湋（唐代）

谢公亲校武，草碧露漫漫。落叶停高驾，空林满从官。

迎筹皆叠鼓，挥箭或移竿。名借三军勇，功推百中难。

主皮山郡晚，饮算柳营寒。明日开铃阁，新诗双玉盘。
华亭百咏·西庵
许尚（宋代）

蚤为儒冠误，齐心学竺乾。
而今林下塔，夜夜戒光圆。
始见二毛
鲍溶（唐代）

玄发迎忧光色阑，衰华因镜强相看。百川赴海返潮易，

一叶报秋归树难。初弄藕丝牵欲断，又惊机素翦仍残。

颜生岂是光阴晚，余亦何人不自宽。
梦江南 其一 当缓缓归曲
毛奇龄（清代）

临安去，陌上已开花。扇影似翻江上羽，车帘刚拂草头沙。

缓缓好归家。
送沐参戎希甫出镇金幽
谢承举（明代）

万里天书下五云，捧持犹拂御炉薰。一门棨戟龙章剖，三镇旌旗雁字分。

令詟僰酋通异俗，檄传夷岛尽同文。平生壮志追前烈，试看新功匹旧勋。
谢傅钦之学士见访
邵雍（宋代）

长莫长于天，大莫大於地。
天地尚有极，自馀安足计。
世态非一朝，人情止于是。
以至立殊功。无非借巨势。
适会在其间，慎勿强生事。
虽严似雪霜，无改如松桂。
方惜久离阔，却喜由道义。
相别二十年，犹能记憔悴。
和于沧岩明府东湖曲 其二
朱霈（清代）

浮舟寺里木莲开，荐福寺前黄叶堆。输与僧家来往便，渔船才过酒船回。
夜雨
陆游（宋代）

夜雨有残滴，秋碪无绝声。
得诗旋已忘，觅睡固难成。
壮志悲垂老，归耕愿太平。
发春才属尔，岁事又峥嵘。
次汪佥事登北固楼送同年佥事之各府州县分治　韵就送朝京
谢肃（明代）

新峨豸角总英俦，京口同登北固楼。日月丽天钟阜近，风霜捲地浙江秋。

敕书按俗乘骢马，旄节还朝驾鹢舟。自古长才宜大用，太平功业焕皇猷。
凉州词
朱诚泳（明代）

十载驱驰铁马间，穷追曾过纥干山。如今烂醉蒲萄酒，有诏新来闭玉关。
亲郊恭纪三十首 其二十三 上坛致祭
林熙春（明代）

法鼓初严始上坛，融和天气不知寒。笙歌佾舞朱弦奏，登献雍容步履安。
八声甘州 咏施以和溪南小隐
沈禧（元代）

拣西南好处创幽居，小结两三楹。有数竿修竹，五株疏柳，四野来青。最喜诗朋酒友，□共缔幽盟。放浪形骸外，不事浮名。足迹何曾入市，□性□樗散。不惯逢迎。叹区区逐利，抵死起纷争。争如我、清风皓月，助吟怀、何用一文□。□□□、迭为宾主，啸傲忘情。
詶王秀才
齐己（唐代）

离乱几时休，儒生厄远游。亡家非汉代，何处觅荆州？

旅梦寒灯屋，乡怀昼雨楼。相逢话相杀，谁复念风流。
浪淘沙（和上元王仇香猷、含山邵梅仙有焕叙别）
张榘（宋代）

风色转东南。翠拥层峦。杏花疏雨逗清寒。钟阜石城何处是，烟霭漫漫。

行旆已西关。一霎时间。芳樽聊复挽余欢。明日断魂分付与，万叠云山。
一壶歌
陆游（宋代）

长安市上醉春风，乱插繁花满帽红。
看尽人间兴废事，不曾富贵不曾穷。
雨后闲坐偶成
郑清之（宋代）

秋霖得晚晴，景色似郊坰。
山向闲中碧，云从阙处青。
檐牙抽宿溜，木杪挂疏星。
一枕便高卧，清风入暑棂。
再次韵酬俞君任
陈造（宋代）

闯首亨衢属壮年，即今奔骛恐徒然。
时情合退羊肠步，宦路难徒马腹鞭。
朱紫浪惊流俗眼，风骚要拍古人肩。
归休计办君当贺，儿辈新营种秫田。
走马灯赓张枢副韵
吴潜（宋代）

半勺兰膏暖焰生，恍疑赤壁夜鏖兵。
骑乘猛燎奔驰疾，人运长鎗转战轻。
旗影静移云母帐，剑铓微掣水晶营。
何人幻此圆机妙，独向元宵策美名。
送唐子畏之九仙山祈扣
王鏊（明代）

人生出处天难问，闻有灵山试扣之。三月裹粮真不易，一生如扣复何疑。

天台雁荡归时路，秋月春风别后思。我亦有疑烦致问，苍生帖息定何时。
赵昌四季芍药
苏轼（宋代）

倚竹佳人翠袖长，天寒犹著薄罗裳。
扬州近日红千叶，自是风流时世妆。
残花
陆懿和（清代）

残花片片逐风飞，午梦初回懒换衣。欲认前番春色好，谁知红瘦绿阴肥。
用过韵冬至与诸生饮酒
苏轼（宋代）

小酒生黎法，干糟瓦盎中。
芳辛知有毒，滴沥取无穷。
冻醴寒初泫，春醅暖更饛。
华夷两樽合，醉笑一欢同。
里闬峨山北，田园震泽东。
归期那敢说，安讯不曾通。
鹤鬓惊全白，犀围尚半红。
愁颜解符老，寿耳斗吴翁。
得谷鹅初饱，亡猫鼠益丰。
黄姜收土芋，苍耳斫霜丛。
儿瘦缘储药，奴肥为种松。
频频非窃食，数数尚乘风。
河伯方夸若，灵娲自舞冯。
归途陷泥淖，炬火燎茅蓬。
膝上王文度，家传张长公。
和诗仍醉墨，戏海乱群鸿。
?符、吴皆坐客，其余皆即事实录也。
?
舫斋
邓朴（宋代）

闷闷之暑不可耐，走马来寻灵迹怪。
山深树老龙屈蟠，洞阔云寒鼠飞败。
崭然角立九关锁，势铄晴空生险隘。
流泉奔荡一声雷，倒擘悬崖舞澎湃。
上岩拖下水晶帘，下岩击碎瑠瓈派。
天风吹作六月寒，辟易精神心胆快。
宜搜得此天下奇，恍然坐我神仙界。
虽与金樽映翠杓，亦有山肴供晚嘬。
解衣磅礴舞翠阁，笔端写作诗中画。
明堂侍祠十绝
王庭（宋代）

左个明堂是集英，鹄袍曾此接文明。
餕餕款听钧天奏，疑是吾伊雅颂声。
句
金梁之（宋代）

寄语月沦朱逸士，他年同赏水仙花。
夜起步月烹茶怀周自珍却寄
李之世（明代）

龛灯留静夜，残梦酒初醒。起步瞻河汉，微光流户庭。

鸡声破海白，虫语上帘青。正尔怀同赏，茶香入瓦瓶。
绍兴以后蜡祭四十二首 奉俎用《承安》。
郊庙朝会歌辞（宋代）

时和岁登，物亡疾瘯。实俎间膏，报神之福。匪神福之，曷成且丰。

肥腯咸有，惟神之功。
漫成
黄公度（宋代）

时事含胡里，年华转烛间。利名多噂沓，贫贱觉安閒。

致主知无术，归休幸有山。茅堂一尊酒，时得慰愁颜。
挽戴南湾
任效（明代）

有美人兮骨已仙，南湾渔舍尚依然。春风竹坞閒棋局，夜月螺依冷钓船。

诗礼家声乡邑重，箕裘事业子孙传。忍从埋玉山前过，落木潇潇怨杜鹃。
以糟蟹洞庭甘送丁端叔，端叔有诗，因和其韵
杨万里（宋代）

斗州只解寄鹅毛，鼎肉何曾馈百牢。
驱使木奴供露颗，催科郭索献霜螯。
乡封万户只名醉，天作一丘都是糟。
却被新诗太清绝，唤将雪虐更风饕。
次刘野泉韵
葛起耕（宋代）

自笑生随雁影浮，几经楚尾与吴头。
塞楼角送关山月，湘驿砧敲岳麓秋。
岁月轮如走坂，功名求剑记行舟。
即今安得如渑酒，与汝同浇万古愁。
闵黎吟三首 其二
万表（明代）

虎兕来，犹可奔，狼师一来人无存。大征纵杀玉石焚，昔人雕剿存一村。

雕剿功成赏不厚，大征荫子还荫孙。杀一不辜尚勿为，何况万骨多冤魂。

愿君爵赏毋苟贪，但以三槐植尔门。
戏书客舍
刘克庄（宋代）

已去光阴挽不回，渐惊老态逼人来。
决河犹有方堪塞，脱发应无术可栽。
圯戌宝藏惟檄草，南游稛载是诗材。
客愁何物禁当得，聊向旗亭买一杯。
春柳四首用渔洋秋柳韵四首 其一
曹家达（清代）

津桥三月杜鹃魂，回首春明尚有门。踠地青烟饶舞态，极天浓有化啼痕。

劫馀病马无全荫，乱后荒鸦剩废村。闻道公孙还圣哲，虫书茫昧与谁论。
玉壶吟
杨光溥（明代）

玉壶吟西风，猎猎愁人心。人心本不愁，柰此霜毛侵。

忆昔献赋金銮殿，意气当年比谪仙。飞龙赐出天闲马，紫陌看花著玉鞭。

犀盘宝瓮黄金注，几度承恩白玉筵。圣恩浩荡深如海，涓滴未酬颜已改。

老骥犹怀千里心，欲把青春问天买。
紫云回三叠 其一
龚自珍（清代）

安香舞罢杜兰催，水瑟冰敖各费才。别有伤心听不得，珠帘一曲《紫云回》。
题中元观次黎才翁韵
胡寅（宋代）

挂了衣冠却问农，几回欹枕听晨钟。
壮怀了与浮云渺，宿疹犹资大药功。
想像濠梁宁有趣，追寻风驭岂无踪。
道人要识春台乐，须身壶公问所从。
和马少伊韵
范成大（宋代）

气压伊吾一剑鸣，风生铜柱百蛮惊。君家自有堂堂阵，我欲周旋恐曳兵。
胡太傅挽词二首 其二
曾巩（宋代）

远略参基命，雄文入典章。輤车俄就路，瑞节始还乡。

象物陈虚寝，哀歌寄奠觞。惟应九原上，松桧日苍苍。
晨炊黄宙铺饭後山行
杨万里（宋代）

山行行得软如绵，急上篮舆睡霎间。
梦里只闻人喝道，不知过尽数重山。
同吴居安入开善四首 其一 游松庵
刘子翚（宋代）

虚廊附山翔，泉声小庵闭。斋馀恣行遨，剥啄忻屡至。

午阴遇兰芳，夕照坐松吹。徜徉无所为，聊尽今日意。
颂古一百二十一首
释宗杲（宋代）

后园驴吃草，一老一不老。
蓦地撞出来。斩凑得恰好。
寄题陈孟文丛碧轩
陶宗仪（明代）

一室萧閒竹里安，绿波洗出万琅玕。云深竞舞青鸾瘦，檐曲长霏翠雨寒。

三径清风人楚楚，五车汗简墨珊珊。何当直造谈眩处，展席凉阴捣月团。
浪淘沙 薛素素自画吹箫小影
吴湖帆（清代）

春水木兰桡。风转魂消。于郎恨织沈郎骄。试马弹丸金粉梦，袅尽柔腰。

南部内家娇。第五名标。凤凰台上忆吹箫。小印题红花有主，碧月迢迢。
【双调】雁儿落过得胜令　闲居
宋方壶（元代）

功名梦不成，富贵心勾罢。青山绿水间，茅舍疏篱下。广种邵平瓜，细焙玉
川茶，遍插渊明柳，多栽潘令花。清佳，寻方外清幽话；欢恰，与亲朋闲戏耍。
湘水
吕本中（宋代）

湘水一番竹，下有千亩阴。宁知竹上泪，是妾一生心。
山家
陆游（宋代）

风月宽闲地，溪山隐遯身。
云边安井臼，竹里过比邻。
洗术分岩瀑，烹芝束涧薪。
柴门敲不应，疑是避秦人。
魏文侯
徐钧（宋代）

闻道西河久服从，陶成国治蔼文风。
政缘馀泽沾洙泗，比似群侯故不同。
游焦山
金武祥（清代）

几日停桡访，何妨绝顶跻。林阴迷路远，山翠压篷低。

可有高人隐，惟馀野鹤栖。僧寮閒话久，不觉夕阳西。
清溪钓矶 其三
王瓒（唐代）

檐挂烟蓑带月还，沧浪歌彻水云间。时常淡饭寒鲈馔，荣辱无关梦亦安。
宿西谷院六首
李新（宋代）

野鸟休惊起，浮云莫厌看。
松萝秋后碧，岩谷暑中寒。
濠水累年不泄鱼既牣每触热辄死余既浚治市河
吴芾（宋代）

我今纵汝入江中，好趁风雷早化龙。
只恐为龙行雨苦，碧波深处且从容。
送朱逸人
皇甫冉（唐代）

时人多不见，出入五湖间。寄酒全吾道，移家爱远山。

更看秋草暮，欲共白云还。虽在风尘里，陶潜身自闲。
西溪次韵九首 其七
刘跂（宋代）

轻云巧迎月，高柳媚疏光。城堞传严鼓，尊罍动急觞。

望迷山四面，影占水中央。清绝无人地，居然五友乡。
西江月·草市人归日落
佚名（宋代）

草市人归日落，荒城风急鸦翻。独携尊酒上高寒。缥缈云横楚观。柳外半篙绿水，烟中数笔青山。天涯流落岁将残。望断故园心眼。
游下岩崇封院
程公许（宋代）

残麦从渠官夺之，山僧何用怨长饥。
人间六月红尘里，无此玉龙千丈飞。
哭曹钧
钱起（唐代）

苦节推白首，怜君负此生。忠荩名空在，家贫道不行。

朝来相忆访蓬荜，只谓渊明犹卧疾。忽见江南吊鹤来，

始知天上文星失。尝恨知音千古稀，那堪夫子九泉归。

一声邻笛残阳里，酹酒空堂泪满衣。
戏吟
广陵道士（唐代）

无事到扬州，相携上酒楼。药囊为赠别，千载更何求。
送商府判
华岳（宋代）

比年十月君初来，梅花破雪迎君开。
自从佐剑寿民脉，凋山瘵水皆春台。
去年七月君开府，燕燕莺莺为君舞。
五月尽蛰潭底龙，千里应无市中虎。
今年二月君将归，风牵回柳萦君衣。
君衣不作回柳转，直上云端朝紫微。
紫微有馆名西掖，珠玉罗钿瞰金碧。
郎星卿月谩徘徊，个中自是神仙宅。
紫微有山名大坡，乌飞豸立冠峨峨。
一声霹雳震天地，万里腥血流江河。
紫微有旨垂丹册，二者于斯请君择。
便须东取元化钧，谈笑从容正疆场。
君家事业铭冠裳，鸾凤指日鸣朝阳。
伊洛诸公有政事，洙泗诸子无文章。
禀违展转情难处，溪上恩波湛今古。
东风吹恨入长亭，零落桃花泪如雨。
红木犀
瞿佑（元代）

滴露研珠染素秋，轻黄淡白总包羞。量空金粟知难买，击碎珊瑚惜未收。

仙友自传丹灶术，状元须作锦衣游。一枝拟问嫦娥乞，管取花神暗点头。
减字木兰花 其三
范成大（宋代）

波娇鬓袅。中隐堂前人意好。不奈春何。拚却轻寒透薄罗。

剪梅奈曲。欲断还联三叠促。围坐风流。饶我尊前第一筹。
雨中泊舟萧山县驿
洪适（宋代）

端居无策散闲愁，聊作人间汗漫游。晚笛随风来倦枕，春潮带雨送孤舟。

店家菰饭香初熟，市担莼丝滑欲流。自笑劳生成底事，黄尘陌上雪蒙头。
舟行即事用香山韵
徐永宣（清代）

秋深酷爱水云空，兴到五湖东复东。船泊荻花全白处，酒沽枫叶半红中。

贵人翁仲埋荒草，浮世宾鸿逐断蓬。何似素心晨夕共，诗签茗碗得相同。
穆伯通谪官合阳居常郁郁忽见近报必有贤守善待故以诗贺之
吕陶（宋代）

浪如奔马叶舟轻，畏景炎炎尽室行。自处虽无迁客恨，相逢谁有故人情。

年来江上叹头白，日近樽前觉眼明。浣濯尘埃好吟啸，春风旦暮入巴城。
谒张文献祠
徐志岩（清代）

曲江风度远流徽，姚宋同心日并晖。《金鉴》果能陈黼座，玉环何事系罗衣。

贬官荆楚缘持正，遣祭丘坟为见机。古庙肃瞻松柏下，蔼然遗象见依俙。